Aleksandar Vučić je za televiziju O2 ukazao da, ipak, prvo treba sačekati i videti kakvu će Priština odluku po pitanju taksi doneti i da li će zahtevati reciprocitet, ali da nema sumnje da će uslediti pritisak na Srbiju.

Na pitanje šta bi podrazumevao Ahtisarijev plan "plus plus" i da li će pitati narod šta misli o tome, predsednik kaže da će svakako narod biti pitan.

"Daće oni i više (od Ahtisarijevog plana), ali će tražiti de fakto ili de jure priznavanje Kosova od Srbije. Cilj je da ubace Kosovo u UN", naveo je Vučić i dodao da je to ono što možemo da očekujemo u narednom periodu.

Vučić dodaje da je samo pitanje trenutka kada će to tražiti od Srbije, da li za tri ili šest meseci ili za godinu dana, ali da će se to svakako dogoditi i da će onda biti strahoviti pritisci na Srbiju.

Kada je reč o učešću na godišnjoj konferenciji Američko-izraelskog komiteta za javne poslove u Vašingtonu, Vučić kaže da će boriti za bolju poziciju zemlje.

Na tom skupu će, između ostalih, govoriti i potpredsednik SAD Majk Pens, državi sekretar SAD Majk Pompeo, lideri oba doma Kongresa, jedan od demokratskih kandidata za predsednika SAD Majkl Blumberg, kao i specijalni izaslanik predsednika SAD za dijalog Beograda i Prištine Ričard Grenel, kancelar Austrije Sebastijan Kurc...

Ipak, ističe predsednik, niko u Vašingtonu neće promeniti svoje mišljenje po pitanju Kosova.

"Gde god idem, idem da se borim poboljšanu poziciju Srbije, ali ne očekujte da lažem i da kažem da su oni promenili svoj stav. Suviše smo mi mali i za Nemačku, Ameriku, Francusku, Engelsku, da bi oni menajoli svoj stav. Suštinski ga neće promeniti, da li možemo da dobijemo više, izgubimo manje, popravimo položaj Srbije", rekao je Vučić.

Vučić o Markoviću: Što bih ga podučavao, mali sam ja za njega

Predsednik Srbije komentarisao je izjavu crnogorskog premijera da je Mitropolija crnogorsko-primorska poreski obveznik koji ne ispunjava obaveze i da ih o tome "neće podučavati niko, pa ni predsednik Srbije".

"Marković je poznati erudita, želim mu sve najbolje. Što bih ga ja podučavao? Mali sam ja za njega", rekao je Vučić.

Na izjavu mitropolita Amfilohija da je od srca zahvalan na ponudi da država Srbija preuzme poreski dug SPC, za koji tvrdi da ne postoji, ali da bi predsednika zamolio da svaki dinar koji Srbija može da odvoji, ode na Kosovo i Metohiju, Vučić je rekao da Srbija daje mnogo više nego svi ostali u prethodnim decenijama za KiM.

"Dajemo mnogo i kada bi ljudi videli koliko novca za KiM, mnogi bi mi to zamerili. Dajemo mnogo i to narod na Kosmetu zna", rekao je Vučić.

Vučić: U martu prosečna plata 515 evra

Predsednik Srbije navodi da će Srbija biti vodeća zemlja po visini plata na Zapadnom Balkanu, kao i da će u prvom kvartalu 2020. imati najveći rast u Evropi.

Aleksandar Vučić je za televiziju O2 rekao da je u decembru prosečna plata iznosila 510 evra, dok je pre nekoliko godina bila 340 evra.

Upitan "da li očekuje da Dragan Šutanovac sada glasa na izborima za SNS, pošto je najavio da će to uraditi kada plata bude prešla 500 evra", Vučić je rekao da to treba da pitaju Šutanovca.

Podseća, međutim, da je i sam rekao da će plata za platu od 500 evra trebati dve ili tri godine, a prošle su četiri.

Šutanovac je, primećuje, korektniji od mnogih drugih.

Vučić ističe da će se u martu videti prava slika po pitanju rasta plata, s obzirom da će se, kaže, uračunati i rast minimalne zarade od oko 11 odsto za oko 350.000 ljudi.

Ukazao je da je Srbija bila iza i Albanije i BiH, kao Crne Gore, dok je sada, ističe, ispred svih tih zemalja po visini prosečnih plata.

Dodao je metodologija Srbije za utvrđivanje visine plata usklađena sa Evrostatom, kao i da je nešto konzervativnija od metodologije koju koriste druge zemlje u regionu.

Komentarišući prodaju Komercijalne banke, Vučić kažu da su optužbe zbog prodaje najlakše i najjeftinije prikupljanje političkih poena.

"Bio sam iznenađen reakcijom bivšeg guvernera Narodne banke Srbije Dejanom Šoškićem, koji pripada bivšem režimu i o kome nemam visoko mišljenje, kao i on o meni, a bio je vrlo korektan i dao pozitivnu izjavu i rekao je ono što inače misli i govori i ono što svi oni znaju", dodao je Vučić.

Optužbe, kako kaže, iznose "oni koji su prodali sve tri cementare u zemlji, u roku od mesec dana, Naftnu industriju Srbije, koji su prodali sve banke, sve su nam bile strane, a uništili su, razorili i opljačkali i Agrobanku i Privrednu banku, i ko zna koliko još banaka".

Predsednik Srbije se zapitao i kakve veze ima vlasništvo Komercijalne banke sa bankarskim sistemom koji odlično funkcioniše.

Vučić: Očekujem pristojnu izlaznost

Predsednik Srbije i lider SNS rekao je da na predstojećim izborima očekuje pristojnu izlaznost, a od svojih stranačkih kolega - da pobede ubedljivo.

"Kao predsednik Srbije voleo bih da su neki ljudi iz opozicije ozbiljniji i da ne ugrožavaju temeljne principe postojanja zemlje. Kao lider stranke, nemam problem s njima. Bog da ih poživi na mestima predsednika stranaka još dugi niz godina, jer to znači da neće biti problama za opstanak i funkcionisanje SNS", ukazao je Vučić.

Vučić je istakao da će na izborima učestvovati stranke koje će SNS-u direkno uzimati glasove.

"To me brine I na to ukazujem. Zato naši ljudi moraju da rade više nego ikada", poručio je strančkim kolegama.

Kaže da ne veruje u uspeh bojkota.

"Pričao je i Zelenović pre dve nedelje da neće na izbore, a sada hoće. Kako u Šapcu i nekim drugim opštinama postoje uslovi za izlazak, a u drugima ne? Svakom čoveku je to toliko jasno da ne želim da to komentarišem dalje", smatra Vučić.

Upitan za SPS, rekao je da nije čuo za njihovu odluku da treba da favorizuju pobednika nakon izbora, ali i da dobro zna da će se, ako SNS ne bude dobio 50 odsto i plus 1 u skupštini, svi u jednom danu ujediniti i formirati tehničku vladu protiv naprednjaka.

Podsetio je na 2008. "kada je, kako to kažu, Dragan Đilas pobedio u Beogradu, a nije pobedio, već su socijalisti prešli na njegovu stranu i pored postojećeg sporazuma sa naprednjacima".

"Moj princip i politika nije 'favorizujte pobednika', već da se borim za ideje, principe, ma kako se to nekome dopadalo ili ne. Svakako neću da favorizujem pobednika čak iako SZS ili neko drugi pobedi, nama će ta biti mesto u opoziciji", istakao je Vučić.